Vüle maanan, doss des Meidlinga L in da easchtn Hööftn vom 19. Joahhundat aus Behman und Mähren duach de zuagrastn tschechischn Dienstboten/Dienstmenscha, Haundweaka und Hackla fir de Ziaglprodukziaun (Ziaglbehm)  nach Wean kumman waa. Und de haum si hauptsächlich im 10.Hieb  (Favoriten) aug'suiedlt, wäu jo aa duatn de Wienerberger Ziegelfabrik dahaam woa. Warum ma ned von an „Favoritner L“, sundan von an „Meidlinger L“ red, is meglichaweis wegn dem, doss si Meidling grod aso wia da Nochbanbeziak Favoritn zu an tüpischn Hacklabeziak entwicklt hod, und im nauman „Meidling“ des L, um des wos do geht, scho drinsteckn tuat, wos jo bei „Favoritn“ ned da Foi is.